Nuuskakauppaa pidetään Suomessa niin pienenä rikkeenä, että monet harrastavat sitä Facebookissa omalla nimellään ja naamallaan. Harva tulee ajatelleeksi, että netin nuuskarinkien taustalta löytyy laajamittaista salakuljetusta, tukkukauppaa ja rahanpesua.

Nuuskan myynti on Suomessa rikos. Mutta kun katsoo netissä kukoistavia nuuskanmyyntirinkejä, kauppa käy kuin millä tahansa kirpputorilla.

Varsinkin Facebookissa toimii kymmenittäin erilaisia nuuskanurkkia, joissa ostajat ja myyjät kohtaavat toisensa. Seurasimme parin viikon ajan nuuskakauppaa netissä ja yritimme ottaa selvää, miten niin avoin laiton kauppapaikka on päässyt syntymään.

Koska nuuskanmyynti on laitonta, monissa ryhmissä on katsottu parhaaksi siivota ostajan ja myyjän keskinäinen asiointi yksityisviestien alle. Toisilla palstoilla myynti-ilmoituksia julkaistaan aivan kursailematta:

Yle

Pyysimme tähän juttuun kommentteja netin nuuskanmyyjiltä. Useimmat eivät suostuneet. Yksi vastanneista kielsi itse myyvänsä ja keksi sen sijaan väittää, että Suomessa myytävä nuuska on peräisin salakuljettavilta tullimiehiltä. Tällaista ei ole kuitenkaan Tullissa paljastunut.

Osa ryhmistä on valtakunnallisia ja osa alueellisia. Ahkerimmat myyjät kiertävät ympäri maata ja ilmoittavat alueellisiin ryhmiin, milloin ovat tulossa kaupunkiin tavaroineen. Osa on aktiivinen useissa alueellisissa ryhmissä ja myy nuuskaa postin tai linja-autorahdin kautta ympäri maan. Myytävät määrät ovat usein niin suuria, että niiden saaminen maahan on vaatinut salakuljettamista.

Osa nuuskanmyyjistä on luonut suojakseen tekaistuja Facebook-profiileja, joiden takana on useitakin eri käyttäjiä. Tämä on yksinkertainen yritys piilottaa tekemisensä virkavallalta. Toisaalta moni myy nuuskaa ihan rehellisesti omalla nimellään.

Kolme syytä, miksi nuuskakauppa houkuttaa

On useita syitä, miksi laiton nuuskakauppa kukkii netissä niin rehevästi. Yksi on kysyntä: nuuskan käyttö on yleistynyt Suomessa. Toinen on tuotto: nuuskaa myydään Suomessa parhaimmillaan lähes kaksinkertaiseen hintaan Ruotsiin verrattuna. Tuottoja vähentää kuitenkin halvan itänuuskan loppuminen markkinoilta.

Kolmas syy on se, että lain koura on tarttunut nuuskaparoneihin harvoin ja hellästi. Nuuskanmyynnistä on rangaistu lähinnä sakoilla ja laajoistakin salakuljetustapauksista enimmillään kahden vuoden vankeudella.

Nyt voitot ovat tuomioihin verrattuna niin suuria, että on menty selkeästi ammattimaisempaan suuntaan. Hannu Sinkkonen

Julkisuudessa on kysytty, ottaako virkavalta nuuskailmiötä vakavasti: aihetta ovat käsitelleet viime aikoina sekä YleX että Helsingin Sanomat (siirryt toiseen palveluun). Myös päihdejärjestöissä toivottaisiin, että poliisi ja muut viranomaiset tarttuisivat netin nuuskanmyyntiin terävämmin.

– Ihmetyttää, että kun kauppaa käydään niin avoimesti, eivätkö viranomaiset tosiaankaan voi puuttua siihen, Ehkäisevä päihdetyö EHYTin tupakka-asiantuntija Minttu Tavia kummastelee.

Tilastot puhuvat puolestaan. Esimerkiksi pelkästään Facebookin itäsuomalaisilla nuuskanmyyntipalstoilla julkaistaan tuhansia ilmoituksia vuodessa. Ne kaikki ovat laittomia. Poliisi ei kuitenkaan kirjannut nuuskanmyynnistä kuin viisi rikosilmoitusta viime vuonna Itä-Suomessa. Epäsuhta on valtava.

Poliisihallituksen poliisitarkastaja Pekka Heikkinen sanoo nettipoliisien kyllä puuttuneen ilmiöön ja "koettaneen puhua järkeä, mutta se on loputon suo".

Käytännössä poliisi voisi tavoittaa Facebookissa toimivan nuuskanmyyjän yhtä helposti kuin kuka tahansa netinkäyttäjä. Tällaiseen tutkintaan ei poliisilla kuitenkaan ole aikaa, sanoo rikoskomisario Heikki Mansikka-aho Itä-Suomen poliisista. Vaadittaisiin ilmoitus jostakin – ja senkin jälkeen tulee vastaan kysymys resursseista.

– Meillä on paljon pieniä omaisuusrikoksia, jotka työllistävät poliisia. Rikosilmoituksia tulee resurssit huomioiden tuutin täydeltä.

Toisaalta monet poliisit eivät priorisoi nuuskakauppaa erityisen korkealle. Tätä juttua varten haastatellusta kuudesta poliisista yksi vertaa nuuskanmyyntiä luvallisesti ostetun alkoholin välittämiseen, toinen epäsuorasti kännykän käyttöön liikenteessä.

Tulli: Siirtymä puuhastelusta ammattimaisuuteen on ollut nopea

Yle

Onko nuuskakauppa viatonta puuhastelua? Jos asiaa kysyy Tullista, vastaus on yksiselitteisesti ei.

Mikäli alkuvuoden tahti jatkuu, Tullissa ylittyy tänä vuonna 2 000 kilon raja takavarikoidun nuuskan määrässä. Se olisi lähes nelinkertainen määrä vuoteen 2014 verrattuna, eivätkä turvapaikanhakijoiden vuoksi lisätyt tarkastukset selitä kuin pienen osan kehityksestä. Suurin osa tulee Ruotsista.

Nuuskakauppa ei ole enää sama ilmiö kuin 1990-luvun lopulla. Varsinkin viime vuosina muutos on ollut todella nopeaa.

– Silloin se oli puuhastelua, jos suoraan sanotaan. Nyt ei. Voitot ovat tuomioihin verrattuna niin suuria, että on menty selkeästi ammattimaisempaan suuntaan, Tullin valvontajohtaja Hannu Sinkkonen sanoo.

Netti on Sinkkosen mukaan tärkeä myyntiväylä laittomasti maahantuodulle nuuskalle. Tämä tarkoittaa sitä, että Facebookin nuuskamarkkinat hauskoine feikkiprofiileineen eivät ole vain kaveriporukoiden keppostelua, vaan aitoa rikollista bisnestä.

Eivätkö viranomaiset tosiaankaan voi puuttua siihen? Minttu Tavia

Ketju alkaa laittomasta maahantuonnista. Jotta kauppa kannattaa, nuuskaa pitää tuoda mahdollisimman paljon kerralla. Netin nuuskaparonien takana on tukkukauppiaita, joilta on takavarikoitu enimmillään jopa sadan kilon nuuskalasteja. Ja kun rikollinen bisnes kasvaa, mukaan tulee myös rahanpesu.

– On henkilöitä, jotka saavat elantonsa nuuskanmyynnistä. Siellä on merkittäviä kauppiaita ja pienempää välitystä, Sinkkonen sanoo.

Myös laillisesti maahantuodusta nuuskasta hämmentävän iso osa päätyy myyntiin Suomessa, mikä on laitonta. TNS gallupin matkustajatuontitilaston mukaan jopa 38 prosenttia nuuskantuojista myönsi viime vuonna tuovansa sitä muuhun kuin omaan käyttöönsä.

Tullille nuuskajuttuja tulee tutkittavaksi tuntuvasti enemmän kuin poliisille. Viime vuonna aiheesta kirjattiin 312 rikosilmoitusta. Muutaman vuoden takaiseen verrattuna sekä rikosilmoitusten määrä että juttujen kokoluokka ovat kasvaneet selvästi. Tullissa on nyt jatkuvasti tutkinnassa isoja nuuskajuttuja.

Nuuska 1 - valistus 0

THL:n raporttien perusteella nuuskaa käyttää päivittäin vähintään 50 000 aikuista suomalaista miestä. Se on paljon aineelle, jota ei saa ostaa laillisesti maasta. Lisäksi alaikäisistä yhä useampi vähintään kokeilee nuuskaa. EHYTin tupakka-asiantuntija puhuukin jo trendistä.

Siinä, missä tupakanpolttoa on saatu vähennettyä lakeja tiukentamalla ja ahkeralla valistuksella, nuuskaaminen on yleistynyt. Nuuskaajat markkinoivat tuotetta tupakkaa vaarattomampana, eivätkä päihdejärjestöt ole tilastojen perusteella pystyneet vastaamaan siihen riittävän hyvin.

– Tupakka tappaa yli puolet säännöllisistä käyttäjistään. Aika moni on sitä vaarattomampi. Mieluummin vertaisin käytön haittoja siihen, että ei käytetä mitään nikotiinituotteita, EHYTin Minttu Tavia sanoo.

THL:n mukaan nuuskaa käyttää satunnaisesti 3,2 prosenttia ja päivittäin 2,4 prosenttia suomalaisista miehistä. Naiset käyttävät nuuskaa hyvin harvoin.

Suomen Syöpäyhdistyksen Seppo Soine-Rajanummen mielestä poliisilla pitäisi olla resursseja puuttua laittomaan nuuskakauppaan enemmän. Hän kuitenkin jatkaa, että vastuussa ovat myös muut viranomaiset, päättäjät, vanhemmat ja opettajat.

Valistajilla ja viranomaisilla on melkoinen vuori kiivettävänään, sillä Suomessa ei selvästikään pidetä nuuskanvälitystä erityisen suurena rikoksena. Jos pidettäisiin, nuuskaa ei myytäisi netissä omalla nimellä. Jos pidettäisiin, joka kolmas nuuskantuoja ei kertoisi avoimesti tuovansa sitä myyntiin (siirryt toiseen palveluun) tai lahjaksi, mikä on laitonta. Jos pidettäisiin, vanhemmat eivät toisi sitä alaikäisille, kuten Oulun poliisin mukaan on myös tapahtunut.